  Майя Бывальцева Удмуртилэн тӧроезлэсь ужзэ огдырлы быдэсъясен Александр Бречаловен пумиськонын Якшур-Бӧдья ёросын улӥсьёс чылкытатӥсь сооружениосын, пиналъёсты дышетонэн но куашкан калэ вуэм юртъёсын улӥсьёсты мукет интые выжтонэн герӟаськем юанъёсты сётъязы. Улосвыл кивалтӥсь ёросэ 11-тӥ пӧсьтолэзе вуылӥз. Соос асьсэос пусйизы, чылкытатӥсь сооружениос соослэн валтӥсь ужпумзы шуыса. Собере — пиналъёслэн тазалыксы но дышетон, вань объектъёс, кудъёссэ соос пуктыны ӵекто, яке кутскем лэсьтӥськонэз йылпумъяны. Валамон, лукырес коркаос, сюресъёс сярысь вераськимы, но нырысетӥ интыын соослэн — чылкытатӥсь сооружениос. Ми али малпаськомы, кызьы соосты лэсьтыны, угось лыдпусъёс туж бадӟымесь — 200 миллион манетлэсь трос Александр Бречалов Быдэс элькунысь тужгес лэчыт юанъёсты но куриськонъёсты люкам бере пумкылъян кутэмын луоз, кыӵе ужъёслы кӧня коньдон басьтыны быгатоз котькуд ёрос. Удмуртилэн тӧроезлэсь ужзэ огдырлы быдэсъясь пусйиз, сыӵе ужанрадлык гудырикошкон пумозь кутэмын луыны быгатоз ни шуыса. Котьма ке но, куд-ог ӵектосъёсты быдэстонэ ужбергатонэз кыскозы, кылсярысь, спорт объектъёсты но нылпиослы мерлыко инфраструктура лэсьтонэ. Якшур-Бӧдьяын улӥсь кышномурт улосвыл кивалтӥсьлы черкогуртын ротбототехникая класс радъяны курыса вазиськиз, угось дышетскисьёс та ӧръя олимпиадаосын асьсэдыз туж умой возьмато. Александр Бречалов вуоно арын класс усьтозы шуыса оскытӥз. Со сяна, Удмуртилэн тӧроезлэсь ужзэ огдырлы быдэсъясьлы интыысь ужбергатӥсь вазиськиз. Солэн верамезъя, со кузётэм гидлэсь юртсэ выльдӥз, но берлогес, уже кутэм коньдонэз лыдэ басьтытэк, интыысь администрация аренда понна уксё тырыны косӥз. «Объектэз тупатъянэ коньдонзэ висъям ужбергатӥсен кылдэм югдур <…> номырлы ярантэм. Удмуртиысь экономикае понэм котькуд манет понна нюръяськоно но сое утёно», — пусйиз Александр Бречалов, но та югдурез нимаз эскерозы шуыса ватсаз. Улосвыл кивалтӥсь пусйиз, ужбергатӥсьёслы юрттэт луоз шуыса. Со Порву гуртысь «Первый сельскохозяйственный завод» огазеяськонлэсь ужамзэ вылӥ дунъяз. Предприятилэн кивалтӥсез кредит басьтыны юрттэт куриз. Предприятилы 20 миллион манет кулэ, пунэмез 5 арскын берыктыны малпало. «Шампиньон будэтӥсь ужбергатӥсь монэ шумпоттӥз. Вузпӧр туж бадӟым, вузпӧр дунъямтэ. Татын вань луонлыкъёс. Кылем ар понна 50 миллион манет табыш <…> Ужрад бадӟым ӧвӧл, но кызьы мон валасько, умой табышен. Соин ик со ми азьын чутрак ужпумъёс пуктӥз, соосты сэрттомы-пертчомы», — вераз Бречалов. Со сяна, юртъёсы чагыр эстӥськон пыртон ужпумъёсты эскеризы. Удмуртилэн тӧроезлэсь ужзэ огдырлы быдэсъясь верамъя, со гуртъёсын, кытын калык дась гумыос борды итӥськыны, вань кулэ ужъёс лэсьтэмын луозы. Озьы ик пумиськонъёсын Александр Бречалов вераз, шугъяськонэ вуэм Чурысь заводэз элькунлэн инвестициосъя луонлыкъёсынызы картае пыртозы шуыса. «Тӧро туж мыло-кыдо, солы тунсыко, отчы инвестициос мед лыктозы шуыса. Отын выль ужпӧр кылдонлы луонлыкъёс бадӟымесь. Ваньбур поттон тӥрлык но умой логистика вань, кулэяськон солы вань, мон малпасько, 2-тӥ гудырикошконэ бадӟым презентация бере, ми быгатомы отчы бизнесэз вайыны», — вераз улосвыл кивалтӥсь. Солэн кылъёсызъя, предприятилэн ужан ӧрез воштӥськыны быгатоз, пумкылъян кутоз инвестор. Элькунлэн инвестициосъя луонлыкъёсыныз картаос ёросъёсын дэмлам ӵектосъёс но объектъёс вылын али кылдытӥсько. Тегъёс: Мерлык Удмуртия АлександрБречалов Якшур-Бӧдья  